
PËR DELEGIMIN E KOMPETENCAVE DHE CAKTIMIN E DETYRAVE TË ZËVENDËSMINISTRIT TË EKONOMISË DHE INOVACIONIT, z. ENKELEJD MUSABELLIU

Në mbështetje të pikës 4, të nenit 102, të Kushtetutës së Republikës së Shqipërisë, të ndryshuar; të neneve 22, 28 dhe 29, të ligjit nr. 44/2015, “Kodi i Procedurave Administrative të Republikës së Shqipërisë”; të neneve 3, 5, 11 dhe 15, të ligjit nr. 90/2012, “Për organizimin dhe funksionimin e administratës shtetërore”; të pikës 2, të nenit 6, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, si dhe të vendimit nr. 516, datë 25.9.2025, të Këshillit të Ministrave, “Për përcaktimin e fushës së përgjegjësisë shtetërore të Ministrisë së Ekonomisë dhe Inovacionit”, 

URDHËROJ:

[bookmark: _GoBack]1. Delegimin e kompetencave të titullarit të Ministrisë së Ekonomisë dhe Inovacionit, zëvendësministrit të Ekonomisë dhe Inovacionit, z. Enkelejd Musabelliu, për ushtrimin e kompetencave në fushat e përgjegjësisë, si:
a) politikat e tregtisë së brendshme dhe të jashtme, përfshirë marrëveshjet e tregtisë së lirë;
b) politikat e nxitjes së investimeve dhe zhvillimit të sektorit të industrisë joushqimore;
c) politikat për regjistrimin dhe licencimin e operatorëve ekonomikë;
d) politikat dhe shërbimet e akreditimit, standardizimit dhe metrologjisë, përfshirë mirëmbajtjen, kalibrimin dhe inspektimin e mjeteve matëse;
e) politikat për mbrojtjen e konsumatorëve;
f) politikat për ndihmën shtetërore dhe garancitë shtetërore;
g) politikat për dialogun institucional dhe social në fushën e zhvillimit ekonomik, transparencën në vendimmarrjen publike dhe përfaqësimin e sektorit privat dhe partnerëve socialë;
h) politikat për nxitjen dhe mbështetjen e sipërmarrjes dhe biznesit, në përputhje me politikat evropiane, në bashkëpunim me dhomat e tregtisë, shoqatat e biznesit dhe shoqërinë civile;
i) politikat për krijimin e një klime dhe mjedisi të favorshëm për sipërmarrjen dhe biznesin, përmes reduktimit të barrierave administrative dhe kostove të biznesit;
j) politikat për hartimin dhe zbatimin e analizave ekonomike dhe strategjive zhvillimore;
k) politikat për vlerësimin e impaktit të integruar të politikave ekonomike;
l) politikat për vlerësimin e konkurrueshmërisë dhe adresimin e problematikave sektoriale;
m) politikat për observimin e tregut të punës dhe zhvillimin e sistemeve inteligjente të analizës.
2. Në ushtrimin e kompetencave të titullarit të Ministrisë së Ekonomisë dhe Inovacionit, sipas pikës 1, të këtij urdhri, zëvendësministri ngarkohet të ndjekë, monitorojë, koordinojë me institucionet e varësisë, agjencitë autonome, drejtoritë në përbërje të ministrisë dhe të përgjigjet përpara ministrit, mbi:
a) hartimin dhe zbatimin e politikave të tregtisë së brendshme dhe të jashtme, përfshirë negocimin dhe implementimin e marrëveshjeve të tregtisë së lirë;
b) zhvillimin dhe zbatimin e politikave për nxitjen e investimeve dhe zhvillimit industrial joushqimor, me rregulla të qarta, të harmonizuara dhe me procedura të thjeshta e transparente për investitorët vendas dhe të huaj;
c) zhvillimin dhe administrimin e politikave për regjistrimin dhe licencimin e operatorëve ekonomikë;
d) orientimin dhe harmonizimin e politikave për akreditimin, standardizimin dhe metrologjinë, përfshirë mirëmbajtjen, kalibrimin dhe inspektimin e mjeteve matëse;
e) përmirësimin e infrastrukturës institucionale të kontrollit të cilësisë dhe harmonizimin me sistemet e Bashkimit Evropian, me qëllim që certifikatat shqiptare të njihen në mbarë BE-në.
f) hartimin dhe zbatimin e politikave për forcimin e mbrojtjes së konsumatorit dhe sigurisë së produkteve, përmes përafrimit të kuadrit ligjor me standardet e Bashkimit Evropian;
g) zhvillimin dhe administrimin e politikave për ndihmën shtetërore dhe garancitë shtetërore;
h) organizimin e dialogut dhe bashkëpunimit institucional mbi politikat ekonomike, në bashkëpunim me partnerët socialë dhe sektorin privat, duke siguruar transparencë në vendimmarrjen publike;
i) hartimin dhe zbatimin e politikave për nxitjen dhe mbështetjen e sipërmarrjes dhe biznesit të vogël e të mesëm, në përputhje me politikat evropiane;
j) zhvillimin e strategjive për krijimin e një mjedisi mbështetës për biznesin dhe liberalizimin e tregut, duke reduktuar barrierat administrative dhe kostot e panevojshme për sipërmarrjen;
k) hartimin e raporteve dhe analizave strategjike për politikat ekonomike;
l) zhvillimin e observatorëve sektorialë dhe të tregut të punës;
m) monitorimin e indikatorëve të konkurrueshmërisë.
3. Në ushtrimin e kompetencave të titullarit të Ministrisë së Ekonomisë dhe Inovacionit, sipas pikës 1, të këtij urdhri, zëvendësministri ngarkohet të kryejë mbikëqyrjen e performancës dhe raportimet periodike të institucioneve të varësisë dhe agjencive autonome:
a) Qendra Kombëtare e Biznesit (QKB);
b) Agjencia Shqiptare e Zhvillimit të Investimeve (AIDA);
c) Inspektorati Shtetëror i Mbikëqyrjes së Tregut (ISHMT);
d) Drejtoria e Përgjithshme e Akreditimit (DPA);
e) Drejtoria e Përgjithshme e Standardizimit (DPS);
f) Drejtoria e Përgjithshme e Metrologjisë (DPM).
4. Zëvendësministri, sipas kompetencave dhe detyrave funksionale të deleguara në fushat përkatëse të përgjegjësisë, është përgjegjës edhe për mbikëqyrjen, lidhur me:
a) strukturën e negociatave dhe bashkërendimin e qëndrimit negociues për secilin kapitull brenda fushës së përgjegjësisë së ministrisë, të acquis, përpara miratimit nga Këshilli i Ministrave;
b) masat e përcaktuara në Agjendën e Reformave brenda fushës së përgjegjësisë së ministrisë, duke siguruar koordinimin dhe harmonizimin e tyre përpara miratimit nga Këshilli i Ministrave;
c) procesin normativ, si dhe bashkëpunimin ndërkombëtar për projektet e huaja brenda fushave të përgjegjësisë;
d) procesin e hartimit dhe ndjekjen e procedurës për miratimin në Këshillin e Ministrave dhe Kuvend të projektakteve ligjore/nënligjore në fushën e përgjegjësisë shtetërore të ministrisë, si dhe të proceseve në kuadër të PKIE-së.
5. Institucionet e varësisë, agjencitë autonome dhe drejtoritë në përbërje të Ministrisë së Ekonomisë dhe Inovacionit raportojnë detyrimisht 1 herë në muaj dhe, rast pas rasti, sipas kërkesës te zëvendësministri për çështjet që janë specifikuar në këtë urdhër, pa cenuar pavarësinë operacionale të tyre.
6. Zëvendësministri raporton me shkrim te ministri për zbatimin e detyrave të caktuara në këtë urdhër sipas kërkesës së ministrit dhe detyrimisht 1(një) herë në javë për detyrat afatshkurtra dhe 1 (një) herë në muaj për detyrat dhe përgjegjësitë e deleguara sipas këtij urdhri dhe ato të parashikuara në legjislacionin në fuqi.
7. Zëvendësministri, sipas parashikimeve të këtij urdhri, autorizohet të nënshkruajë:
a) akte shkresore të iniciuara në nivel zëvendësministri brenda fushave të përgjegjësisë, si dhe ato në përmbushje të marrëveshjeve të nënshkruara;
b) akte shkresore që lidhen me plotësimin e detyrimeve që rrjedhin në cilësinë e tij të anëtarit apo kryetarit të grupeve të punës;
c) çdo shkresë/akt/procedurë shkresore tjetër me autorizim të posaçëm të ministrit.
8. Çdo akt tjetër që vjen në kundërshtim me këtë urdhër, shfuqizohet.
9. Delegimi i kompetencave mbaron me shfuqizimin e aktit të delegimit, si edhe me pushimin e ekzistencës së organit delegues ose të deleguar.
10. Ngarkohen zëvendësministri, z. Enkelejd Musabelliu, institucionet e varësisë, agjencitë autonome dhe drejtoritë e aparatit në përbërje të Ministrisë së Ekonomisë dhe Inovacionit për zbatimin e këtij urdhri.
11. Ngarkohet Sektori i Arkiv-Protokollit për njoftimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

MINISTËR I EKONOMISË DHE INOVACIONIT
Delina Ibrahimaj




















